«Molotovcocktailer» er improviserte brannbomber i flasker, oppkalt etter Sovjetunionens utenriksminister Vjatsjeslav Molotov. Bildet er fra Bangkok under opprøret i Thailand i 2010 og viser hvordan våpenet ble brukt for å holde bildekkene brennende og skape røyktepper mot politi og militærstyrker.
Finske soldater under vinterkrigen 1939–1940 med molotovcocktail (til høyre) og kasapanos for å sprenge sovjetrussiske panserkjøretøyer.
Molotovcocktailer klar til bruk under den ukrainske revolusjonen i februar 2014 sist i euromajdan, en serie opprør og protester mot myndighetene i hovedstaden Kyiv.
**Molotovcocktail** (finsk: *polttopullo* eller *Molotovin cocktail*, oppkalt etter Sovjetunionens utenriksminister Vjatsjeslav Molotov) er en flaske med bensin eller annet brennbart stoff og en fille i flaskehalsen som lunte. Lunta tennes og flaska kastes som en håndgranat som knuser når den treffer målet og antenner væska som en brannbombe. Molotovcocktailer ble først tatt i bruk som improviserte våpen under den spanske borgerkrigen 1936–1939, men fikk sitt ironiske navn av finske soldater under vinterkrigen mot Sovjetunionen 1939–1940.

Molotovcocktailer er enkle, raske og billige å framstille og blir brukt under opptøyer, geriljakriger, gatekamper og ved brannstiftelser. Fordi ilden er kortvarig og temperaturen forholdsvis lav, er hjemmelagede molotovcocktailer lite effektive sammenlignet med andre brannvåpen som brannbomber, flammekastere og napalm.

Historie
--------

Våpenet ble første gang brukt i den spanske borgerkrigen fra 1936 til 1939, men da ikke under navnet molotovcocktail.

Kallenavnet dukket først opp da finske soldater tok i bruk samme enkle brannvåpen mot panserkjøretøyer fra Den røde armé under vinterkrigen vinteren 1939–1940. Våpenet ble oppkalt etter Vjatjeslav M. Molotov, som var sovjetisk regjeringssjef og utenriksminister og beordret bombingen av Helsingfors. Han forklarte til verdenspressen at de sovjetiske bombeflyene hadde sluppet «matforsyninger» over Helsingfors, noe som ikke var sant, og da de sovjetiske stridsvognene kom, bød de finske soldatene dem på «molotovcocktailer».[] Den finske hæren startet industriell framstilling av molotovcocktailer, som ble sendt til fronten sammen med de nødvendige fyrstikkene.

Improviserte molotovcocktailer var vanlig under andre verdenskrig. Blant annet spilte de en stor rolle under Warszawagettoens opprør mot den tyske okkupasjonen i 1943.[]

Brannbomben ble benyttet av sivile ukrainere under Russlands invasjon av Ukraina i 2022.

Se også
-------

* Kasapanos

Referanser
----------

1. 1 2   «Molotovcocktail», *Bokmålsordboka*
2. ↑  «Molotov cocktail (n.)», *Online Etymology Dictionary*
3. ↑  «Nå står kampen om Ukrainas byer». *www.vg.no*. Besøkt 23. mars 2022. «MOLOTOV: Ukrainere forbereder seg på gatekamper i hovedstaden Kyiv. Her forbereder to ukrainske menn Molotov cocktails – hjemmelagde brannbomber.»

Eksterne lenker
---------------

* (en) Molotov cocktail – kategori av bilder, video eller lyd på Commons Rediger på Wikidata

* (en) Molotov cocktail – galleri av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Uppslagsverket Finland
 |